PTA-metropolisiebeampte dreig glo om kind te skiet | Maroela Media
Leroy en Magda Robberste, saam met hul dogter, Veronique (3). Foto: Facebook
Magda is Maandag omstreeks 18:00 in haar motor op pad huis toe nadat sy haar twee kinders, Veronique (3) en Ricardo (1), by die skool gaan oplaai het. Veronique het aan die passasierskant gesit, en Ricardo was op die agtersitplek in 'n babastoeltjie vasgegespe.
Die beampte het haar motor naby die Zandfontein-begraafplaas in die weste van Pretoria van die pad af getrek en versoek om haar rybewys te sien. "Sy kon dit nie aan hom wys nie en was eerlik met hom daaroor," het Magda se man, Leroy, Dinsdag aan Maroela Media gesê. "Die beampte het daarna vir haar gevra, 'what are we going to do about it?' en het geskimp dat hy 'koeldrankgeld' sal aanvaar. My vrou het vir hom gesê sy het nie kontant by haar nie, en dat ek al die kontant hanteer."
Die beampte het hierna glo Magda se handsak gegryp wat by haar voete gelê het om vermoedelik te kyk of daar geld in is. "Sy het geweier dat hy haar handsak vat en geweier om enige geld aan hom te gee," het Leroy verduidelik.
Die beampte het daarna glo ook die asbakkie van die voertuig hardhandig uitgeruk, en na bewering die nagenoeg R80 kontant wat daarin was, gegryp.
"Veronique het geskrik en begin huil, waarna die beampte sy hand op sy vuurwapen aan sy heup gesit het, en in Afrikaans gesê het 'bly stil of ek skiet jou'."
Magda het weggetrek en hulp gaan ontbied by haar skoonouers, wat daar naby bly. Haar skoonouers het na die beampte gery om duidelikheid te kry oor die voorval en die geld terug te eis.
"Hy het vir hulle gesê hulle het geen bewyse dat hy die geld het nie. Sy kollega het die bohaai aanskou en hy het by die gesprek aangesluit om hulle te intimideer," het Leroy bygevoeg. "Die twee was vreeslik arrogant en het my ouers ook gedreig deur te sê hulle weet waar hulle bly."
Die beamptes is na 'n woordewisseling daar weg, maar 'n omstander het foto's van hulle en hul voertuig geneem en aan die Robbertse verskaf. Die gesin is met die bewyse na die Hercules-polisiestasie waar hulle 'n saak aanhangig gemaak het.
Ondersoekbeamptes van die metropolisie was kort daarna by die stasie en het verklarings van die gesin geneem vir verdere ondersoek.
"Wat vir my die ergste is, is dat my dogtertjie nou bang is vir die polisie. Sy het gisteraand in die bed gelê en huil het en gesê 'pappa, pappa die polisieman moet my nie skiet nie'. Ek probeer my kinders leer dat die polisie daar is om hulle op te pas, en nou gebeur so iets," het Leroy bygevoeg.
Hy het gesê Veronique ontvang nou beranding om die trauma te verwerk en om weer haar vertoue in die polisie op te bou.
Supt. Kuki Tshabalala, 'n woordvoerder van die metropolisie, het by navraag aan Maroela Media gesê die voorval word ondersoek en dat geen verdere kommentaar in die stadium gemaak kan word nie.
Gemors! Maar ja, wat gaan daarvan kom? Niks en hulle gaan voort om verder met hul intimidasie voort te gaan en mense te dreig met hul lewens.
Ek is n grootmens en ek is ook bang vir die polisie. Hulle is nog erger as die uitvaagsels wie hulle veronderstel is om te vang, want hulle is kamkastig daar om ons te beskerm. Gebruik hulle uniform vir hulle kriminele dade
Die polisie en metropolisie is so seker die vyand nommer een van ons, die wetgehoorsame burgers.
Dit is skrikwekkend. Waar is ons ou polisie en metro polisie van jare gelede. Jare gelede het die publiek na hulle opgesien, maar vandag is jy skaam om die naam polisie te noem. Ons kinders kan nie meer leer van as jy in die moeilikheid is, bel 911 nie. Daar is nie meer polisie wat ons beskerm nie. Dit is absoluut pateties dat ons kinders so moet groot word. Vandag as jy polisie of metro polisie sien, moet jy eerder maak dat jy wegkom. Hoekom al die moored??? Die skelms weet daar is nie meer iemand wat hulle kan vang… Lees meer »